Imtella' Novembru 2, 2021 Fi Spanja, il-kriżi tal-enerġija u żieda fil-kontijiet tad-dawl qed tkompli xxekkel l-irkupru mill-pandemija tal-Covid-19. Spanja hija wieħed minn bosta pajjiżi Ewropej li fl-aħħar xhur intlaqtu ħażin ħafna miż-żieda fil-prezzijiet tal-elettriku. Iż-żieda fid-domanda għall-enerġija xprunata l-aktar mill-irkupru ta' bosta pajjiżi mill-pandemija, mhix tlaħħaq mal-provvista bil-konsegwenza li wasslet li għal żieda fil-prezzijiet. L-aġenzija tal-aħbarijiet BBC ikkwotat lil Isabel Medina, mara Spanjola tgħid kif mis-sajf 'l hawn, il-kont tad-dawl tagħha żdied b'madwar 20%. Hija qalet li bix-xitwa fuq l-għatba, il-kontijiet mistennija jkomplu jiżdiedu. Analisti qalu li ż-żieda fil-kontijiet tad-dawl fi Spanja hija riżultat ukoll tan-nuqqas ta' aċċess li għandu l-pajjiż għall-grid internazzjonali. Madankollu, il-Professur Massimo Maoret qal li l-problema tal-enerġija fi Spanja mhix marbuta biss ma' dan il-fattur iżda wkoll għall-iżviluppi li qegħdin iseħħu fl-Afrika ta' Fuq. Iż-żieda fil-kontijiet tad-dawl qed tolqot ukoll bosta bejjiegħa b'sid ta' ħanut jgħid li l-kont tad-dawl kważi rdoppjalu bejn Awwissu u Settembru li għadda. José Díaz Redondo, bejjiegħ tal-ħut f'suq fin-Nofisnhar ta' Madrid qal li qegħdin jaħsbu biex jagħluq bejn erba' u ħamest iħwienet għax mhux jagħmlu qligħ. Qal li tasal f'punt fejn ma tkunx f'qagħda li tħallas il-pagi tal-ħaddiema u jkollok tagħlaq il-bieb.